
Bakteriofágterápiás növényvédő szerek

Kulcsszavak: Xanthomonas; fágterápia; bakteriofág; növénybetegség;
Egyes bakteriális növénybetegségek ellen jelenleg nem rendelkezünk hatékony vegyszeres vagy biológiai védekezési eljárással. Az almafélék tűzelhalásos betegségét okozó Erwinia amylovora az alma-, körte- és birs ültetvényekben okoz jelentős gazdasági károkat Európában és az USA-ban. A közelmúltig e betegségnek nem volt hatékony ellenszere. A diófák egyik leggyakoribb betegsége a baktériumos levél- és gyümölcsfoltosság, melyet a Xanthomonas arboricola pv. juglandis baktérium okoz. A betegség az egész világon komoly károkat okoz a diófákban, így nagy terméskiesést jelent a diósgazdáknak. E betegségnek jelenleg nincs hatásos ellenszere. Új, alternatív gyógymódot jelenthet a fágterápia, melynek lényege, hogy a kórokozó baktériumot a rá specifikus bakteriofággal fertőzzük meg, ezzel visszaszorítva a gyümölcsfák nagymértékű károsodását. Végső cél, hogy olyan hatékony fágterápiás készítményt tudjunk előállítani, mely a gazdák számára is elérhető és széles körben alkalmazható. Az E. amylovora ellen 2012-ben Magyarországon (egy hazai fejlesztésnek köszönhetően) forgalomba került az ERWIPHAGE márkanevű fágterápiás növényvédő szer. Jelen dolgozatban az e készítmény felhasználásával kapcsolatos tapasztalatokat vizsgálom. Dolgozatom másik, kísérletes részében a X. arboricola pv. juglandis - ellenes fágterápiás növényvédő szer kutatásának, fejlesztésének a részlépéseit mutatom be. Sikeresen izoláltam és vizsgáltam olyan bakteriofágot, amely több Xanthomonas arboricola pv. juglandis törzset is képes megfertőzni. A különböző baktérium törzseknél megfigyeltem, hogy a fág milyen mértékben szorítja vissza azok szaporodását. A fertőzés lefolyását összehasonlítottam más, korábban izolált fágok hatásával is. Vizsgálataim alapján a bakteriofágterápia hatékony megoldást nyújthat azon bakteriális növénypatogén kórokozók elleni küzdelemben, melyek ellen jelenleg nem rendelkezünk hatásos ellenszerrel.



